Ορκίστηκε η νέα κυβέρνηση της Ελλάδος
Την Κυριακή αρχίζει η συζήτηση για την ψήφο εμπιστοσύνης που ζήτησε ο Πρωθυπουργός Παπανδρέου
Στο πρόσωπο του πρώην υπουργού Άμυνας Ευάγγελου Βενιζέλου ήταν στραμμένα όλα τα φλάς των ελλήνων και ξένων φωτορεπόρτερ κατά την ορκωμοσία της νέα κυβέρνησης του Πρωθυπουργού Γιώργου Παπανδρέου, καθώς είναι ο κύριος Βενιζέλος που ανέλαβε το «καυτό» Υπουργείο Οικονομίας και θα κληθεί να βγάλει τη χώρα από την κρίση και να αντιμετωπίσει άμεσα το σύνολο των οικονομικών αλλά και κοινωνικών προβλημάτων καθώς ονομάστηκε και β΄ αντιπρόεδρος της Κυβέρνησης μαζί με τον Θεόδωρο Πάγκαλο. « Έφυγα από την άμυνα και πήγα στον πραγματικό πόλεμο», είπε χαρακτηριστικά κατά την παραλαβή του Υπουργείου από τον Γιώργο Παπακωνσταντίνου, που μετατάχθηκε στο Υπουργείο Περιβάλλοντος. Ο κ. Βενιζέλος δήλωσε ότι προτεραιότητά του είναι η διασφάλιση της 5 δόσης και πηγαίνει την Κυριακή στο έκτακτο Γιούρογκρουπ καθώς επίκειται η έναρξη της συζήτησης για ριζική αλλαγή και απλοποίηση του φορολογικού συστήματος . Κατά τα άλλα ο ανασχηματισμός ήταν μια αναδίπλωση των ίδιων κυβερνητικών στελεχών με 4 βασικές απουσίες, της κ. Κατσέλη, της κ. Μπιρμπίλη και των κυρίων Δρούτσα και Διαμαντίδη. Υπουργός Εξωτερικών ορκίσθηκε ο ευρωβουλευτής του κυβερνώντος κόμματος Σταύρος Λαμπρινίδης, δικηγόρος, διεθνολόγος, που έχει διατελέσει και Πρόεδρος της Επιτροπής Ανθρωπίνων Δικαιωμάτων του Δικηγορικού Συλλόγου στην Ουάσιγκτον, όπου εργάστηκε μία πενταετία. Ο ανασχηματισμός όμως δεν έπεισε καθόλου και δεν επηρέασε τους « Αγανακτισμένους» που γέμισαν και πάλι την Πλατεία Συντάγματος και πραγματοποίησαν την Λαϊκή Συνέλευσή τους, παρουσία περίπου 3000 ατόμων μεταξύ των οποίων και προσωπικότητες που μίλησαν προς τους συγκεντρωμένους, όπως ο Μανώλης Γλέζος και καθηγητές όπως οι κ. Αναστασόπουλος, Δουζίνας, Οικονόμου και Σταυρίδης, οι οποίοι απαντούσαν και σε ερωτήσεις. Την Παρασκευή όμως δεν την σφράγισε μόνο η έναρξη της θητείας της Νέας Κυβέρνησης αλλά και η συμφωνία στο Βερολίνο, της Γαλλίας και Γερμανίας να στηρίξουν την Ελλάδα και χωρίς καθυστερήσεις να προχωρήσει το νέο πακέτο βοήθειας. «Ο Έλληνας Πρωθυπουργός έχει την στήριξή μας δήλωσε η γερμανίδα καγκελάριος και διαπίστωσα και η ίδια την δέσμευση του να ανταποκριθεί η Ελλάδα στις υποχρεώσεις της», τονίζοντας όμως ότι πρέπει να προχωρήσει και η έγκριση του Μεσοπρόθεσμου Προγράμματος που είναι απαραίτητη προϋπόθεση για το πακέτο στήριξης. Από την πλευρά του και ο γάλλος Πρόεδρος Νικολα Σαρκοζί χαιρέτισε τις προσπάθειες της ελληνικής κυβέρνησης καλώντας την να συνεχίσει την πορεία των μεταρρυθμίσεων και ιδιωτικοποιήσεων Από τις Βρυξέλλες ο Ζοζέ Μανουέλ Μπαρόζο χαιρέτισε την νέα κυβέρνηση κι έστειλε το μήνυμα για την ανάγκη συναίνεσης προκειμένου για το καλό της χώρας και του λαού να προχωρήσει το πρόγραμμα των μεταρρυθμίσεων. Ο Πρωθυπουργός θα συναντηθεί την Δευτέρα στις Βρυξέλλες με τον κ. Μπαρόζο και με τον Πρόεδρο του Συμβουλίου Χέρμαν Βαν Ρομπέυ, ενώ αναμένεται και μια συνάντηση στο Λουξεμβούργου με τον Πρόεδρο του Γιούρογκρουπ Ζαν Κλώντ Γιούνκερ.